Diari Oficial de la Generalitat Valenciana


Sumari del DOGV 3680, del 03-02-2000 (2000/778)

DECRET 11/2000, de 25 de gener, del Govern Valencià, pel qual es regula el procediment d’opció de règim retributiu i altres aspectes organitzatius de l’activitat professional dels facultatius especialistes de quota.
-----------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2000/01/15/11/dof/vci/html**

### Dades del document

Número de DOGV
:   3680

Data del DOGV
:   03-02-2000

Secció del DOGV
:   I. DISPOSICIONS GENERALS

Número del document
:   2000/778


Data del document
:   15-01-2000

Organisme emissor
:   Conselleria de Sanitat

Tipus de document
:   Decret

Descriptors 

:   * legislació
    * metge
    * remuneració del treball
    * personal sanitari

DECRET 11/2000, de 25 de gener, del Govern Valencià, pel qual es regula el procediment d'opció de règim retributiu i altres aspectes organitzatius de l'activitat professional dels facultatius especialistes de quota. [2000/M778]
  
El Reial Decret Llei 3/1987, d'11 de setembre, sobre retribucions del personal estatutari de l'Institut Nacional de la Salut, autoritzava el govern, en la seua disposició final primera, a adoptar els acords i les mesures necessaris per tal de fer efectives les retribucions del personal estatutari. A l'empara d'aquest precepte el Govern Valencià, mitjançant l'acord adoptat en la sessió del dia 11 de maig de 1992, intentà incloure dins del model retributiu general el personal facultatiu especialista de quota, és a dir, aquell les retribucions del qual es determinen per una quantitat fixa per cada titular de dret a la prestació de l'assistència sanitària que tinga assignat.
  
No obstant això, el Tribunal Suprem ha confirmat una sentència del Tribunal Superior de Justícia de la Comunitat Valenciana, d'11 de novembre de 1994, que anul·là i deixà sense efecte l'esmentat acord, per entendre, com es desprén de la seua fonamentació jurídica, que no s'ajustava exclusivament a determinar retribucions sinó que regulava ex novo altres aspectes (dependència jeràrquica, dedicació i horari, àmbit d'actuació i assistència) que materialment exigeixen, pel seu contingut, substància i funció, l'existència d'una autèntica norma. Per tant, resulta inadequada la forma d'acord i es necessita una disposició reglamentària.
  
Per una altra banda, en la Llei 14/1997, de 26 de desembre, de la Generalitat Valenciana, de Mesures de Gestió Administrativa i Financera, que va establir les quanties de les retribucions del personal al servei de les institucions sanitàries, només es preveien les retribucions de quantitat fixa. No obstant això, en raó de diferents sentències judicials fonamentades en l'anul·lació de l'acord del Govern Valencià, abans esmentat, els facultatius especialistes de quota percebien les retribucions anteriors al Reial Decret Llei 3/1987.
  
La Llei 9/1999, de 30 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana, ha donat solució a aquesta contradicció reestablint tant les retribucions pel sistema que atén la quantitat de titulars de l'assistència sanitària que s'adscriuen al facultatiu com el sistema de retribució fixa. Per aquesta raó, es fa necessari regular mitjançant una disposició de caràcter general de rang adequat, en primer lloc, els aspectes organitzatius que en el seu dia va determinar l'esmentat acord del Govern Valencià i, ara, a més a més, el procediment que articule la possibilitat, per part del personal facultatiu especialista de quota, d'optar entre les dues formes de retribució que comporten, necessàriament, diferències en el règim de la prestació assistencial.
  
En atenció d'aquestes consideracions, d'acord amb el que estableixen els articles 35.f) i 70 de la Llei 5/1983, de 30 de desembre, de Govern Valencià, i l'article 32 de la Llei 9/1987, de 12 de juny, de Regulació dels Òrgans de Representació, Determinació de les Condicions de Treball i Participació, a proposta del conseller de Sanitat, conforme amb el Consell Jurídic Consultiu, i amb la deliberació prèvia del Govern Valencià, en la reunió del dia 25 de gener de 2000,
  
DECRETE
  
TÍTOL PRELIMINAR
  
Article 1
  
1. L'àmbit d'aplicació del present decret se circumscriu als facultatius especialistes de quota que no exerciren l'opció d'integració convocada per les resolucions de 27 de juny de 1991, de 18 de febrer de 1992 o de 23 de març de 1993, del director del Servei Valencià de Salut.
  
2. Totes les referències d'aquesta disposició a facultatius s'han d'entendre fetes exclusivament a les persones que s'indica en el número anterior.
  
TÍTOL I
  
Aspectes organitzatius de l'activitat
  
 dels facultatius especialistes de quota
  
Article 2
  
La direcció de l'activitat dels facultatius correspondrà a les direccions de servei o departament, de qui dependran funcionalment. Els facultatius dependran, des d'un punt de vista orgànic, dels directors dels centres d'especialitats.
  
Article 3
  
1. L'assistència del personal facultatiu que opte pel sistema de retribució salarial, previst en l'article 6 d'aquest decret, s'efectuarà de dilluns a divendres dins de la franja horària compresa entre les 08.00 hores i les 15.00 hores, en horari de matins, i entre les 15.00 hores i les 21.00 hores, en horari de vesprades.
  
La jornada tindrà una duració de 2,5 hores diàries d'atenció, exclusivament, en consulta externa i, en el cas de les especialitats quirúrgiques, d'altres 2,5 hores diàries, com a màxim, en sessions quirúrgiques que seran agrupades segons les disponibilitats de quiròfans i d'acord amb la programació de l'activitat.
  
El director del centre d'especialitats distribuirà els facultatius entre el torn de matins i el torn de vesprades. Una vegada assignats els torns continuaran invariables per un període mínim de dos anys, llevat de supòsits excepcionals.
  
2. Els facultatius especialistes de quota estaran exempts de fer guàrdies hospitalàries.
  
Els facultatius que, voluntàriament, vulguen fer guàrdies hospitalàries necessitaran l'autorització expressa del director del centre d'especialitats.
  
Article 4
  
1. Amb el coneixement del director del centre d'especialitats, els facultatius d'especialitats quirúrgiques es reuniran amb els altres membres del seu servei per a programar les sessions quirúrgiques.
  
2. Els facultatius d'especialitats quirúrgiques proposaran, amb antelació suficient al director del centre d'especialitats, el seu programa d'activitat, en què s'inclouran les necessitats del quiròfan, les intervencions que s'han de realitzar, la data d'aquestes i els ajudants designats que hauran de ser del mateix servei a què pertanya per la seua especialitat.
  
3. Els facultatius es comprometen a fer una gestió efectiva de la demanda de la llista d'espera quirúrgica.
  
Article 5
  
Els facultatius no podran cancel·lar les cites amb els pacients una vegada concertades sense l'autorització del director del centre d'especialitats. Davant de situacions imprevistes, suficientment justificades, el director del centre adoptarà les mesures necessàries per tal que no es veja afectada l'assistència als ciutadans.
  
TÍTOL II
  
Retribucions
  
Article 6
  
1. Els facultatius de quota que no exerciren l'opció d'integració convocada per la Resolució de 27 de juny de 1991, de 18 de febrer de 1992 o 23 de març de 1993, del director del Servei Valencià de Salut, podran optar per un dels següents règims retributius i de prestació de serveis en les institucions sanitàries:
  
- Facultatius especialistes de quota no integrats retribuïts mitjançant sistema salarial, és a dir, aquell en què es perceben unes retribucions de quantitat fixa, d'acord amb el que estableix el Reial Decret Llei 3/1987, d'11 de setembre.
  
- Facultatius especialistes de quota no integrats retribuïts mitjançant sistema capitatiu, és a dir, aquell en què es determinen les retribucions en funció del nombre de titulars del dret a l'assistència sanitària assignats.
  
2. Els facultatius que opten pel sistema capitatiu estaràn obligats a dur a terme l'atenció assistencial de la quota assignada.
  
3. S'estableix un termini preclusiu de dos anys, comptadors des de l'entrada en vigor d'aquesta disposició, per tal que els facultatius exercisquen l'opció retributiva. Conclòs el termini esmentat, s'entendrà que els facultatius que no l'hagen exercida han optat tàcitament pel règim retributiu capitatiu.
  
4. L'opció de règim retributiu, expressa o tàcita, només podrà ser exercida una vegada.
  
Article 7
  
Els facultatius, que opten pel sistema de retribució salarial, percebran exclusivament els conceptes retributius establits en la taula VII-A de l'annex de la Llei 9/1999, de 31 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana.
  
Article 8
  
Els facultatius, que opten pel sistema capitatiu de retribució, percebran exclusivament els conceptes retributius i les quanties que s'estableixen en la taula VII-A de l'annex de la Llei 9/1999, de 31 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana.
  
Article 9
  
Els facultatius percebran pel concepte retributiu de triennis reconeguts l'import que els haguera correspost si s'hagueren liquidat pel sistema anterior a l'entrada en vigor del Reial Decret Llei 3/1987, d'11 de setembre.
  
El primer trienni que els facultatius totalitzen a partir de l'entrada en vigor d'aquest decret tindrà un import del 10% de la mitjana mensual dels havers bàsics percebuts durant els 12 mesos immediatament anteriors a la data de totalització del trienni, calculat sobre l'import de les retribucions que els facultatius estigueren percebent a l'inici de l'exercici de 1992, actualitzades amb els augments salarials previstos en les successives lleis de pressupostos.
  
A partir del primer trienni meritat, els posteriors es percebran en la quantia que s'establisca per al grup A de classificació, en el cas dels facultatius que hagen optat pel sistema de retribució salarial. Els facultatius que opten pel sistema de retribució capitatiu continuaran meritant els triennis d'acord amb el sistema anterior al previst en el Reial Decret Llei 3/1987, d'11 de setembre.
  
DISPOSICIÓ ADDICIONAL
  
L'opció de sistema retributiu i de prestació de serveis es durà a terme mitjançant un escrit del facultatiu, dirigit al director del centre d'especialitats, en el qual farà constar el nom i cognoms, document nacional d'identitat, número de lloc de treball, adreça, data i firma. El centre d'especialitats remetrà una còpia de l'escrit d'opció a la Direcció General per a la Prestació Assistencial de la Conselleria de Sanitat.
  
Si la Direcció General per a la Prestació Assistencial no hi dictara una resolució, l'opció es concediria automàticament pel transcurs de tres mesos comptadors des del dia de recepció de la sol·licitud en el centre d'especialitats.
  
DISPOSICIONS TRANSITÒRIES
  
Primera
  
Quan un lloc de treball per a facultatius especialistes de quota quede vacant s'amortitzarà, independentment de l'opció retributiva exercida pel seu últim titular.
  
Segona
  
Els facultatius cobraran en concepte d'endarreriments la diferència entre l'import dels triennis liquidats d'acord amb el sistema previst en el Reial Decret Llei 3/1987, d'11 de setembre, i l'import que els haguera correspost si s'hagueren liquidat mitjançant el sistema de càlcul anterior a la mencionada norma, calculats d'acord amb el que disposa el paràgraf segon de l'article 9 del present decret.
  
DISPOSICIÓ DEROGATÒRIA
  
Queden derogades totes les normes d'igual o inferior rang que s'oposen al que estableix aquest decret.
  
DISPOSICIÓ FINAL
  
El present decret vigirà l'endemà de ser publicat en el Diari Oficial de la Generalitat Valenciana.
  
València, 25 de gener de 2000
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller de Sanitat,
  
JOSÉ EMILIO CERVERA CARDONA
  
II. AUTORITATS I PERSONAL
  
b) OFERTES D'OCUPACIÓ PÚBLICA,


Còpia Permalink ELI